Fil-29 ta' April, il-Kunsill estenda l-miżuri restrittivi fis-seħħ kontra l-Myanmar/Burma għal sena, sat-30 ta' April 2020. Ir-reġim ta' sanzjonijiet jinkludi embargo fuq l-armi u t-tagħmir li jistgħu jintużaw għal repressjoni interna projbizzjoni fuq l-esportazzjoni ta' oġġetti b'użu doppju għall-użu mill-militar u l-pulizija tal-gwardja tal-fruntiera, u restrizzjonijiet fuq l-esportazzjoni ta' tagħmir għall-monitoraġġ ta' komunikazzjonijiet li jistgħu jintużaw għal repressjoni interna. Huwa jipprojbixxi wkoll il-provvediment ta' taħriġ militari lill-Forzi Armati tal-Myanmar (it-Tatmadaw) u l-kooperazzjoni militari magħhom. L-estensjoni tkopri wkoll miżuri restrittivi lejn 14-il individwu għal ksur serju tad-drittijiet tal-bniedem , jew assoċjazzjoni ma' tali ksur, imwettaq kontra l-poplu Rohingya, raħlin ta' minoranza etnika jew persuni ċivili fl-Istati ta' Rakhine, Kachin u Shan. Dawn l-individwi huma uffiċjali f'karigi għolja tal-Forzi Armati tal-Myanmar (it-Tatmadaw) u tal-pulizija tal-gwardja tal-fruntiera. L-aħħar li l-Kunsill adotta konklużjonijiet dwar il-Myanmar kien fl-10 ta' Diċembru 2018, fejn esprima tħassib serju dwar is-sejbiet tal-missjoni ta' ġbir ta' informazzjoni (FFM) internazzjonali indipendenti tal-Kunsill tad-Drittijiet tal-Bniedem tan-NU li kkonkludew li kien twettaq ksur gravi tad-drittijiet tal-bniedem fl-Istati ta' Kachin, Rakhine u Shan, b'mod partikolari mill-Forzi Armati tal-Myanmar (it-Tatmadaw). Il-Kunsill appella lill-Gvern tal-Myanmar/Burma biex, mingħajr aktar dewmien, jieħu azzjoni sinifikattiva u jagħmel progress fl-oqsma kollha ta' tħassib imsemmija fil-konklużjonijiet preċedenti tiegħu tas-26 ta' Frar 2018. L-atti legali ġew adottati mill-Kunsill bi proċedura bil-miktub. Ser jiġu ppubblikati fil‐Ġurnal Uffiċjali tat‐30 ta' April 2019. Konklużjonijiet tal-Kunsill dwar il-Myanmar/Burma, 10 ta' Diċembru 2018 Relazzjonijiet bejn l-UE u l-Myanmar, skeda informattiva Id-delegazzjoni tal-UE għall-Myanmar